
<צו סדר הדין הפלילי (עבירות קנס – זיהום אוויר מכלי רכב בדרך), התשע"ו-2015>
<צו סדר הדין הפלילי (ברירת משפט – זיהום אוויר מכלי רכב בדרך), התשע"ו-2015>
<היו"ר ניסן סלומינסקי:>
רבותיי, צהריים טובים. אני מתנצל שקצת איחרנו. אז איך אומרים: דיון אחד מושך את השני. אוקיי, אז בואו נתחיל. יש לנו כאן שני צווים: צו אחד זה עבירות קנס – זיהום אוויר מכלי רכב בדרך, והצו השני זה ברירת משפט – זיהום אוויר מכלי רכב בדרך.

טוב, אז בואו נשמע.

<אפרת חקאק:>
אולי אני אבקש מעורכת הדין יפעת רווה ממשרד המשפטים לתת סקירה קצרה של עבירות קנס וברירות משפט, ואז הנציגה של המשרד להגנת הסביבה תציג את העיקרון ואז נעבור על הסעיפים - - -

<יפעת רווה:>
אז אני אגיד כמה מילים כלליות על ההסדרים האלה. כידוע, אכיפת המשפט הפלילי, בדרך כלל נעשית על ידי הגשת כתבי אישום בבתי משפט. במטריות של עבירות הסדר, כלומר עבירות שהן לא מטבען חייבות להיות עבירות, כמו רצח, גניבה וכדומה, אלא הן מסדירות תחומי חיים, כמו יחסי עבודה והגנת הסביבה ונהיגה ומיסוי וכדומה, דרך הרבה יותר יעילה, במקום להתחיל להגיש כתב אישום על כל מה שכרוך בזה ולהפעיל את כל המערכת השיפוטית, הדרך היעילה יותר היא לתת דו"חות. יש לנו היום שני הסדרים: יש הסדר של עבירות מינהליות, הסדר של עבירות קנס. מסיבות היסטוריות יש שני הסדרים. זה הסדרים מאוד דומים אחד לשני. בתוך עבירות הקנס יש ברירות קנס וברירות משפט. ההסדר של ברירות קנס הוא הסדר די ארכאי, שנותנים הזמנה לדין לאדם, ואם הוא רוצה הוא משלם את הקנס; אם לא, אז ברירת המחדל, הוא ילך להישפט. אנחנו מכינים היום הצעת חוק – הפצנו כבר תזכיר – לבטל את כל ההסדר הזה. אנחנו לאט-לאט - - 

<היו"ר ניסן סלומינסקי:>
ואז מה יהיה – רק קנס?

<יפעת רווה:>
ואז יהיו רק ברירות משפט. כלומר, נותנים לאדם דו"ח. בדיוק כמו שאם מישהו פה עשה עבירת תנועה אי פעם, נותנים דו"ח. הוא יכול לבקש להישפט. אבל אם לא, זה הולך לגבייה. הוא יכול גם - - - 

<היו"ר ניסן סלומינסקי:>
ומה האופציה השנייה שקיימת היום?

<יפעת רווה:>
יש עבירות מינהליות, שזה הסדר מאוד-מאוד דומה. גם כן: נותנים דו"ח, הודעת תשלום קנס. האדם יכול או לשלם אותו או לבקש ביטול או לבקש להישפט.

<היו"ר ניסן סלומינסקי:>
אז זה אותו דבר, אבל אני חשבתי שאמרת שיש איזו אופציה אחרת שאתם רוצים לבטל אותה.

<אפרת חקאק:>
כן, יש ברירת קנס.

<יפעת רווה:>
לא, יש ברירת קנס - - -

<היו"ר ניסן סלומינסקי:>
מה זה ברירת קנס?

<יפעת רווה:>
ברירת קנס – זה אתה מקבל הזמנה לבית משפט, אבל כתוב שאם אתה בתוך שבועיים משלם 400 שקל, 500 שקל או כמה שכתוב, משלם את הקנס שכתוב, אז אתה לא צריך ללכת לבית המשפט.

<היו"ר ניסן סלומינסקי:>
כלומר, ההבדל הוא רק פסיכולוגי כאן?

<אפרת חקאק:>
לא, לא.

<יפעת רווה:>
הוא לא פסיכולוגי. למערכת הוא הבדל גדול מאוד. כי אם אתה לא משלם סתם כי שכחת או - - -

<היו"ר ניסן סלומינסקי:>
זה שאני אומר פסיכולוגי. אני קורא לזה פסיכולוגי: שכחת, לא שמת לב - - -

<יפעת רווה:>
אז שים לב, אתה הולך לבית משפט וחבל על - - -

<היו"ר ניסן סלומינסקי:>
כן. אז זה אני אומר, זה הפסיכולוגי. אבל מעבר לזה אין הבדל.

<יפעת רווה:>
אין הבדל מהותי. מדובר על אותן עבירות. בהסדרים הארציים את הכול אנחנו הפכנו לברירות משפט, כמו שאנחנו גם עושים במקרה הזה. ברשויות המקומיות: כבר כמה עשרות רשויות אנחנו העברנו. אנחנו מעבירים רשות-רשות, ולכן אנחנו נבוא עם הצעת חוק שעכשיו קיבלנו עליה הערות שנדון בהן, וכדי שבאמת לא יהיה הסדר כזה יותר שאין בו, שאנחנו לא רואים בו שום טעם.

<אפרת חקאק:>
אני רק אוסיף שהוועדה הזאת באמת ביקשה ממשרד המשפטים וממשרד הפנים - - -

<דורית ואג:>
כבר שנים.

<אפרת חקאק:>
שנים, לעשות את הדבר הזה. כי ברגע שצו כזה מגיע לוועדה, אין לחברי הוועדה הרבה מה לשקול.

<יפעת רווה:>
נכון. אנחנו היינו צריכים אישור של משרד הפנים לדבר הזה. בגלל שהוא נוגע לרשויות המקומיות היינו צריכים אישור של משרד הפנים. לפני כמה חודשים קיבלנו אותו, הפצנו את התזכיר, ואנחנו מקווים באמת שהדבר הזה יוסדר. וככה גם במקרה הספציפי הזה. 

זהו. זה ככה להסדר הכללי. להסדר הספציפי הזה אנחנו מדברים באמת על צו עבירות קנס, ושאנחנו הופכים אותו לברירת משפט, ואת פרטיו - - -

<היו"ר ניסן סלומינסקי:>
ברירת משפט – הכוונה שאדם יכול מלכתחילה? זה החלק הטוב או החלק שאנחנו צריכים לבטל?

<יפעת רווה:>
לא, לא, לא החלק שאנחנו צריכים לבטל. זה החלק - - -

<היו"ר ניסן סלומינסקי:>
כלומר, כשאדם מקבל: אתה יכול לשלם קנס. אם לא תרצה לשלם קנס – אז אתה הולך לבית משפט. זו הכוונה?

<יפעת רווה:>
רק אם אתה מבקש להישפט. 

<היו"ר ניסן סלומינסקי:>
כן. זו הכוונה.

<יפעת רווה:>
אם אתה מבקש להישפט ולא עושה שום דבר, זה הולך להליכי גבייה וזה הדבר הרצוי. אין שום סיבה ללכת לבית משפט רק בגלל שמישהו בטעות לא שילם או שאין לו טענות אמיתיות.  

<אפרת חקאק:>
בשני המסלולים שהיא דיברה עליהם, בשני המסלולים יש אפשרות להגיע לבית משפט. השאלה פשוט מהי ברירת המחדל ומתי אפשר להתחיל את הגבייה.

<היו"ר ניסן סלומינסקי:>
ואנחנו הולכים לעשות את זה – על מה אנחנו הולכים לעשות את זה? על הנושא של זיהום אוויר. זיהום אוויר של מי?

<יפעת רווה:>
של זיהום אוויר מכלי רכב בדרך, והמשרד להגנת הסביבה יסביר - - -

<היו"ר ניסן סלומינסקי:>
כלי רכב בדרך. מה זה כלי רכב?

<נעמה שחל:>
אז אנחנו נשמח להסביר. בוקר טוב. אני עורכת הדין נעמה שחל מהמשרד להגנת הסביבה.

<היו"ר ניסן סלומינסקי:>
כן, מה זה כלי רכב?

<נעמה שחל:>
אני אסביר קצת את הרקע ולמה אנחנו נמצאים פה היום.

אז אני נעמה שחל מהמשרד להגנת הסביבה, מהלשכה המשפטית. בעצם, כל הנושא של זיהום אוויר ומניעת זיהום אוויר וצמצום המפגעים שנובעים ממנו – עד שנת 2011 הוסדר על ידי החוק למניעת מפגעים. בשנת 2011 נכנס לתוקפו חוק אוויר נקי שיצר הסדרה אחידה ומודרנית ומקיפה לכל הנושא של איכות אוויר ומניעת מפגעים כתוצאה מזיהום אוויר. חלק מזה, חלק מההסדרה שכלל חוק אוויר נקי עוסקת במניעת זיהום אוויר ממקורות פליטה ניידים. מקור פליטה נייד – לרוב אנחנו מתייחסים לכלי רכב. כלי רכב יוצרים זיהום. הם פולטים חומרים שונים לסביבה. הזיהום הזה, חלקו הנכבד בכלל הפליטות של מדינת ישראל. אם תרצה, יש פה מומחים שיוכלו להרחיב בנושא.

<היו"ר ניסן סלומינסקי:>
נשמח מאוד.

<נעמה שחל:>
בעצם, מכוח חוק אוויר נקי הותקנו תקנות. התקנות האלה עוסקות בעצם בזיהום אוויר מכלי רכב בדרך. זאת אומרת, הן נועדו לצמצם ולקבוע הוראות שנוגעות לזיהום אוויר שנפלט מכלי רכב.

אנחנו נמצאים פה היום כדי לייצר כלי אכיפה יעיל ומאוד שימושי שיצמצם את הפליטה, את הזיהום מכלי רכב שנוסעים בדרך. בעצם, בצורה מאוד-מאוד מופשטת - - -

<היו"ר ניסן סלומינסקי:>
שאלתי היא, קודם כל, מה זה הגדרת כלי רכב? ואחר כך נשאל מה זה הגדרה של זיהום. אבל קודם כל מה זה הגדרה של כלי רכב. רכבת, רכבת היא נוסעת – היא כלי רכב?

<נעמה שחל:>
לא. אנחנו מגדירים כל כלי רכב לפי פקודת התעבורה. אני אקריא לך מהתקנות: "רכב כהגדרתו של רכב מנועי בפקודת התעבורה, למעט אופנוע וטרקטורון, כהגדרתם בתקנות התעבורה, ורכב המונע באמצעות מנוע חשמלי בלבד".

<היו"ר ניסן סלומינסקי:>
הבנתי. זאת אומרת, רכבת נוסעת רק באמצעות חשמל?

<נעמה שחל:>
רכבת, לדעתי, לא נכנסת להגדרות האלה.

<היו"ר ניסן סלומינסקי:>
הרכבת הקלה נוסעת רק עם חשמל?

<אמיר זלצברג:>
כן.

<היו"ר ניסן סלומינסקי:>
ורכבת רגילה לא.

<אמיר זלצברג:>
נוסעת עם מנועי דיזל.

<היו"ר ניסן סלומינסקי:>
ועליה גם חל חוק הזיהום?

<קריאה:>
לא.

<קריאה:>
חוק אוויר נקי חל עליה והתקנות הספציפיות שבהן אנחנו עוסקים לא חלות עליה. 

<היו"ר ניסן סלומינסקי:>
למה הפרדתם?

<אמיר זלצברג:>
שמי אמיר זלצברג מאגף איכות האוויר. אני אחראי על זיהום אוויר ותחבורה במשרד
ההסדרה מול הרכבת מתבצעת במסגרות אחרות, מכיוון שרק לגורם אחד יש יכולת להוציא הוראות ספציפיות לרכבת ולהסדיר את נושא זיהום האוויר. זה עובד גם בעולם בתקנים שונים.

<היו"ר ניסן סלומינסקי:>
הבנתי. וזה כולל אוטובוסים, משאיות.

<אמיר זלצברג:>
התקנות הללו חלות על כל כלי הרכב המנועיים, למעט כלי רכב חשמליים, שמטבע הדברים לא מזהמים, ולמעט טרקטורונים ואופנועים שלא נבדק להם זיהום האוויר מסיבות טכניות בארץ ובעולם.

<היו"ר ניסן סלומינסקי:>
עכשיו, עורכת הדין נעמה שחל, אז את תסבירי לי: אופנוע – אנחנו רואים איך שהם נוסעים. וואו. חוץ מהרעש שהם עושים, שאני לא יודע איך, את זה צריכים בסעיף אחר, ובפרט הרבה פעמים מורידים את האגזוז, בכלל - - -. אבל שם יש המון זיהום אוויר. למה הם לא בתוך התמונה?

<נעמה שחל:>
מר אמיר זלצברג יודע לענות על זה.

<היו"ר ניסן סלומינסקי:>
מילא האופניים, אני מקווה, בסדר. אבל למה?

<אמיר זלצברג:>
קודם כל, אני מסכים שהאופנועים, בעיקר האופנועים הדו-פעימתיים, הישנים, האופנועים הקטנים, 50 סמ"ק, הם מייצרים זיהום אוויר. אנחנו במקרה הזה עקבנו אחר התקינה המקובלת באירופה ועשינו בדיוק מה שהם עושים, וגם שם באופנועים לא נבדק זיהום האוויר בטסט השנתי ולא בצד הדרך.   

<היו"ר ניסן סלומינסקי:>
למה?

<אמיר זלצברג:>
הסיבה היא בעיקר מכיוון שזה כלים קטנים יחסית, המספר שלהם קטן, ומנסים להתמקד ברוב כלי הרכב בישראל.

<היו"ר ניסן סלומינסקי:>
לא, לא הבנתי. אם הוא יוצר זיהום אוויר, ויש הרבה אופנועים, והם גם נוסעים במהירות עצומה. ככל שהמהירות גדולה יותר בטח הצריכה יותר גדולה, והם צריכים לעבור טסט. אז למה לא בודקים גם אותם בטסט? זאת אומרת, מה גורם לנו שלא?

<אמיר זלצברג:>
שיטת הבדיקה היא שיטה אחרת מסיבה טכנית: של המבנה, של האגזוז, ורמות זיהום האוויר, והמנוע שהוא פועל אחרת. זו שיטה טכנית אחרת. באירופה החליטו לא לבדוק את זה. במדינות, למשל, במזרח אסיה, שם באמת יש המון-המון אופנועים, בודקים את זה. אז אנחנו יותר דומים לאירופה בהקשר הזה - - -

<היו"ר ניסן סלומינסקי:>
- - - אני לא יודע אם אתה היית במזרח הרחוק: כשיש רמזור, אז 20 מטר לפני הרמזור - - -

<אמיר זלצברג:>
הכול אופנועים.

<היו"ר ניסן סלומינסקי:>
- - - רק הווספות, הווספות. פחות אופנועים אפילו. ווספות. ווספות. מלא. וכמה כלי רכב משתרכים מאחור. וגם החניות, הכול זה הולך דווקא אליהם.

<אמיר זלצברג:>
אז בישראל, אני מעריך, סדר גודל, מתוך קרוב לשלושה מיליון כלי רכב שיש במדינת ישראל, משהו כמו קצת יותר מ-100 אלף הם אופנועים. זה סדר הגודל. אז אני חושב שזה עיקרון של - - - שהמחוקק במקור התכוון אליו. אבל שוב פעם אני אומר: עקבנו אחר התקינה המקובלת באירופה.

<היו"ר ניסן סלומינסקי:>
טוב. זה נשמע קצת משונה, אבל טוב. אוקיי.

עכשיו, הזיהום. יש לכם הגדרה לזיהום?

<נעמה שחל:>
כן, אבל אם אני יכולה רק להסביר עוד שתי מילים. בעצם, מה שאנחנו באים ומציגים היום: עד היום האכיפה של סוג העבירות הזה, של זיהום אוויר מכלי רכב בדרך, גם היה מבוצע באמצעות ברירות משפט. אנחנו בעצם באים ומציגים צו חדש שנדרש בגלל שהחלפנו את התקנות שבהן נקבעו העבירות המקוריות עצמן. זאת אומרת, אנחנו נשארים - - -

<היו"ר ניסן סלומינסקי:>
כלומר, שיניתם את ההגדרות או מה?

<נעמה שחל:>
ההגדרות קצת שונו, אבל בעצם הדגש פה הוא על המעבר מהחוק למניעת מפגעים – חוק ישן שההסדרה בו בנושא זיהום אוויר הייתה מצומצמת – לחוק אוויר נקי.

<היו"ר ניסן סלומינסקי:>
מתי זה היה, המעבר?

<נעמה שחל:>
בשנת 2011 חוק אוויר נקי נכנס לתוקף.

<היו"ר ניסן סלומינסקי:>
2011. היום 2015. אז ארבע שנים מה קורה?

<נעמה שחל:>
אז אני אסביר: בשנת 2011 חוק אוויר נקי נכנס לתוקף. בשנת 2012 השתנו התקנות, התקנות שבעצם מגדירות את העבירות של זיהום אוויר מכלי רכב בדרך, בעקבות השינוי של חוק אוויר נקי. לקח לנו עוד תקופה מסוימת להגיע - - - חדש - - -

<היו"ר ניסן סלומינסקי:>
שלוש שנים שלא היו לכם תקנות, וממילא לא שילמו קנסות?      

<אמיר זלצברג:>
לא - - -

<נעמה שחל:>
לא. רק ב-2013 התקנות החדשות נכנסו לתוקף, ולקח לנו זמן לעשות את השינוי. היו לנו גם סוגיות מסוימות שנדרשנו לפתור מול משרד המשפטים, וזה לקח קצת זמן, בעניין היחס בין עיצומים כספיים לברירות משפט. פתרנו את זה. עבדנו במרץ על הצו, והנה אנחנו כאן.  

<היו"ר ניסן סלומינסקי:>
מתי תלמדו שלא מכניסים משהו חדש לפני שהכנתם? או לא מבטלים משהו ישן לפני שיש לכם משהו חדש? שלוש שנים היה, נניח, אל"ף, אנשים לא שילמו; בי"ת, היה זיהום. זאת אומרת, זה לא חכם, מה שנקרא.

<נעמה שחל:>
יש לנו כלים נוספים להתמודד. כלי נוסף שאנחנו מתמודדים איתו ואנחנו בטח נרחיב עליו את הדיבור. לצד הקנסות שאנחנו נותנים, הכלי האכיפתי, הסמי-פלילי, יש לנו אפשרות לתת אי שימוש, הודעות של אי שימוש, שבעצם הן אומרות לבעל הרכב: אתה עכשיו צריך לנסוע למוסך, לתקן את הרכב     - - -

<היו"ר ניסן סלומינסקי:>
כן, נדבר על זה. אבל זה לא השתנה? זה קיים כל הזמן?

<נעמה שחל:>
זה נותר. זה מכוח חוק אוויר נקי עצמו. מהרגע שחוק אוויר נקי נכנס לתוקף, הכלי הזה - - -. זאת אומרת, השינוי עכשיו הוא רק ביחס לקנס עצמו. - - - שוב להדגיש - - -

<היו"ר ניסן סלומינסקי:>
לא, אני אומר אם שיניתם את התקנות? כלומר, קריטריונים אחרים. איך - - -

<נעמה שחל:>
לא, כי איסור השימוש מתייחס לכל מצב של מי שעובר על עבירה. מהרגע ששינינו את התקנות, אבל הסעיף של איסור השימוש עדיין קיים בחוק עצמו – הכלי עדיין קיים לנו. לא נדרשנו לחקיקה נוספת ביחס - - -

<היו"ר ניסן סלומינסקי:>
טוב. אז יש לי עוד שאלה: אם אני זוכר נכון, אז כל אחד שעובר טסט, צריך לעבור בדיקה שהרכב לא מזהם.

<נעמה שחל:>
נכון.

<היו"ר ניסן סלומינסקי:>
נכון?

<נעמה שחל:>
הבדיקה היא אותה בדיקה.

<היו"ר ניסן סלומינסקי:>
אדם עבר טסט. בסדר. והרכב שלו בסדר והוא נוסע על הכביש. כעבור חודשיים עוצר אותו פקח, בודק, אומר: אדוני, יש זיהום ומטילים עליו קנס. עכשיו, בואי תסבירי לי בדיוק, נניח אני הנהג, מאיפה אני מבין? אני עברתי טסט. אמרו לי: הכול בסדר. אין לי מכשיר שכל בוקר אני מודד את הזיהום. אני נוסע. עכשיו, מה רוצים ממני? אז אני שואל: בכלל, איך זה קורה? אבל נניח שזה קורה – עוד מעט נדבר על זה – אבל איך מחייבים אותי? מה אני אשם? מה, אני יודע להגיד מה זה זיהום, מה זה לא זיהום? בדקו. הכול היה בסדר. אם בדקו ולא בסדר – משהו אחר. אם קרתה אצלי תאונה שהיא יכולה לשנות את כל המערך זה משהו אחר. אבל אני נוסע רגיל. אין. לא קרה לי כלום, לא היה לי שום דבר. יהודי תמים. מה פתאום מטילים עליי קנס?

<נעמה שחל:>
בעצם, הצגת פה שתי שאלות. השאלה הראשונה היא איך דבר כזה יכול לקרות, ואת זה תיכף מר אמיר זלצברג, איש המקצוע שלנו, יידע לענות בהרחבה.

לגבי החלק השני, שזה החלק המשפטי או החלק שעוסק במדיניות האכיפה, אני אבקש להגיד שני דברים: קודם כל, העבירה שאוסרת על - - - של זיהום אוויר מכלי רכב בדרך היא עבירה של אחריות קפידה. זאת אומרת, זו לא עבירה שמחייבת שאדם יידע או ירצה אפילו שתהיה לו איזושהי רמה של מודעות ביחס לזיהום. זאת אומרת, ברגע שהרכב מזהם, כבר נוצרה העבירה. זאת המשמעות של עבירות אחריות קפידה. המחוקק בא ואמר: יש התנהגויות מסוימות שאני רוצה לאסור עליהן. אני רוצה להגיד שגם בלי לבדוק את היסוד הנפשי אני אוסר עליהן. וזאת אחת ההתנהגויות האלה.

הסוגיה שאתה מתייחס אליה היא בעצם סוגיה שנכנסת למדיניות של אכיפה. בשיחות שלנו עם היועצת המשפטית של הוועדה אנחנו הצענו שאנחנו נתייחס לסוגיה הזאת באמצעות איזשהו נוהל מדיניות אכיפה שהמשרד להגנת הסביבה יכתוב וייחתם אולי על ידי סמנכ"ל האכיפה שיושב פה, מר יצחק בן דוד, ובעצם ינחה את המפקחים בשטח בנוגע לאינדיקציות מסוימות או התנהגויות מסוימות, שאז, במקרים האלה, נכון יהיה לתת את הקנס ובמקרים אחרים לא. אנחנו חושבים שלא נכון לשנות את הצו עצמו, כי, שוב, מבחינה משפטית אנחנו לא רוצים לעבור מעבירה שהיא עבירה באחריות קפידה לעבירה שיש בה יסוד נפשי. אנחנו גם חושבים שלא נכון לקחת התנהגות שהיא התנהגות יחסית קלה לבדיקה, שפקח בשטח יכול לאכוף אותה בצורה פשוטה ולהפוך אותה למאוד מורכבת ומסובכת, כי אז פשוט לא תהיה אכיפה.          

<היו"ר ניסן סלומינסקי:>
כן. את מסתכלת על - - -, אני מסתכל על האדם, על האזרח. זה תפקידינו. ואני עברתי טסט לפני חודשיים. אני נוסע. לא הייתה לי שום תאונה, לא כלום. רכב, נניח שנתיים על הכביש. לא חשוב. לא משהו. נוסע. ועכשיו עוצר אותי פקח, בודק: זיהום אוויר – קנס. מסתכל עליו, מה?

<נעמה שחל:>
אז מר אמיר זלצברג יסביר את זה.

<אמיר זלצברג:>
אני רוצה להתייחס לכמה נקודות מאוד בקצרה. דבר ראשון, האחריות של כל אחד מאיתנו, שהוא לוקח את הרכב, יושב מאחורי ההגה ונוהג, היא לא רק לעבור טסט פעם בשנה. האחריות שלנו היא - - -

<היו"ר ניסן סלומינסקי:>
 כל בוקר לבדוק את זיהום האוויר שיוצא מהמכונית?

<אמיר זלצברג:>
אז אני אענה: האחריות שלנו היא לבצע תחזוקה בתדירות, בהתאם להנחיות יצרן הרכב. האחריות שלנו היא להסתכל גם ולהסתכל במראה האחורית ולראות אם כשאתה נוסע ואתה לוחץ על דוושת התאוצה – אם יש ענן שחור מאחוריך, ואם יש כתם של פיח סביב האגזוז שלך. וכמו שהאחריות שלך ושלי כנהג לבדוק שהאורות דולקים, שהצמיגים תקינים, שהווישרים זזים, ושפע דברים נוספים מעולם הבטיחות שמסכן בעצם את כל הסביבה סביב הסובבים את הרכב, גם זיהום האוויר מסכן את הסובבים סביב הרכב.

אז יש את הנושא של תחזוקה, יש את הנושא של בדיקה, בדיקות שגרתיות של הנהג. ודבר אחרון שצריך לזכור זה שרכב זה מכונה. רכב זה מכונה שעובדת, ומכונה שעובדת מתקלקלת. היא לא יכולה תמיד להתקלקל דווקא ביום שלפני הטסט השנתי כדי שתבדוק את זה אז, ולכן, מטבע הדברים, יש פה שגרה של בדיקות. תפתח את ספר הרכב, אתה תראה שכל אחד מאיתנו למעשה נדרש – אני לא יודע מי מבצע ומי לא מבצע – כל אחד מאיתנו למעשה נדרש. יש לו אחריות. יש לו אחריות שהוא לוקח את הרכב ונוהג. וכמו שהוא מסכן אנשים מבחינה בטיחותית, הוא גם מסכן אנשים מבחינת זיהום אוויר, והאחריות של כולנו לצמצם את זה ככל הניתן.

<היו"ר ניסן סלומינסקי:>
אבל זה עדיין נראה לי משונה. אלא אם כן זה קורה לו תוך כדי נסיעה, שאז באמת גם אי אפשר לחייב אותו. אבל נניח אור – אתה יכול לבדוק: זה דולק או לא דולק. איך אני יודע לבדוק זיהום אוויר, אם זה מזהם? מה שיוצא, נניח, זה מזהם או לא מזהם? ונכון שיש טיפול שגרתי, ובדרך כלל, לא בגלל זיהום האוויר, כל אדם עושה את הטיפול בזמן. כל אדם שרוצה לשמור על הרכב שלו. אז אם זה פעם, נניח, כל 5,000 קילומטר או כל 10,000 קילומטר או כל 20 אלף – אני לא יודע כמה; כל אחד עושה את הטיפול. אני לא יודע אם המוסכים גם כן בודקים את זיהום האוויר או לא. אין לי מושג מה החוק.

<נעמה שחל:>
כן. אותה בדיקה בדיוק. 

<היו"ר ניסן סלומינסקי:>
אם הם בודקים או לא, אני לא יודע. אז אם הם בודקים אז הם בודקים. אדם רגיל. 70% מהאזרחים נורמטיביים, עושים כל מה שצריך, פועלים לפי הספר. זה כלי יקר. זה משמש אותם. חשוב להם והם שומרים עליו. איך אני יכול פתאום להטיל עליו חיוב? אני אומר שוב: אתה צודק. אם אתה רואה ענן עשן ענק יוצא מאחוריך – זה משהו אחר. רואים את זה בעין. אולי זו הסיבה היחידה שיש זיהום, אז זה משהו אחר. אבל אם אין כזה דבר: ענן עשן כזה, שחור, שיוצא מאחוריך – קשה.

<יצחק בן דוד:>
אדוני, בן דוד יצחק, סמנכ"ל אכיפה של המשרד להגנת הסביבה.

מאחר ואני מגיע הרבה פעמים לניידות האלה שבודקות בצד הדרך ואני בודק בעצמי מה קורה שם, לא אחת אנחנו מוצאים שהסיבה לזיהום האוויר תלויה בנהג עצמו. או שאנחנו רואים רכבים שהם מאוד מוזנחים ולא מטופלים ולא זה. או שנהג העמיס עומס יתר על הרכב שלו וזה יוצר זיהום אוויר. או שהנהג נוהג לא נכון ומתנהג עם הרכב שלו לא נכון.

<היו"ר ניסן סלומינסקי:>
אם הוא נוהג לא נכון, אז הבעיה שלי זה לא זיהום אוויר. יש לי בעיה אחרת. יש לי - - - אחר.     

<יצחק בן דוד:>
לא. - - - בגלל הנהיגה הלא נכונה הוא יוצר - - -

<היו"ר ניסן סלומינסקי:>
כן, אבל הבעיה שלי זה לא שאתה תפטור. אני אתן לו קנס על הזיהום, אתה צריך להוריד אותו מהכביש, כשהוא מסכן - - -   

<יצחק בן דוד:>
אבל זה לא בסמכותי. הרבה פעמים אנחנו עושים את הבדיקות האלה בלוויית שוטרים ממשטרת ישראל, שהם בוחני תנועה, ואז הם מטפלים באספקטים הנוספים שהם לא זיהום אוויר מכלי רכב.

<היו"ר ניסן סלומינסקי:>
עכשיו, אם האיש הוא נורמטיבי שלא עונה על מה שאמרת, אז אתם לא נותנים לו את הקנס?

<יצחק בן דוד:>
ברוב המקרים אנחנו חושבים שהנהג ער לכך שהוא מזהם, ואז אנחנו כן נותנים. למשל, אני אתן לך דוגמה של בדיקת CO. CO זה משהו שאתה לא יכול לראות. אתה לא יכול. אתה לא יכול לראות אותו בשום פנים ואופן בעין, ואז, במקרה כזה, אנחנו שולחים אותו לתקן את הרכב. אנחנו לא רושמים לו דו"ח. זה במסגרת - - -

<היו"ר ניסן סלומינסקי:>
אתם עוצרים רכבים באופן אקראי או שאתם, מתוך היכרות יש לכם טביעות עין? אתם רואים, הרכב הזה. אתם יודעים אולי כן לזהות את זה או שזה בדיקות אקראיות?   

<יצחק בן דוד:>
כן - - -. הבוחנים שלנו, מתוקף ניסיונם או מהניסיון שהם צברו במהלך השנים, הם כבר יודעים לזהות מה רכב מזהם ומה רכב לא מזהם. גם הרבה פעמים אתה רואה את זה. אתה רואה שרכב נוסע ויש ענן עשן מאחוריו. הם יודעים לעשות את הבדיקה הזאת.

<היו"ר ניסן סלומינסקי:>
כן, אם רואים את זה - - -

עכשיו, אני מניח - - - נוספים, אולי - - -, מצב אחד שמקובל הרבה, שאדם לא הולך לטסט לבד. יש אלה שהמוסכניק שלו הולך לטסט. והוא יש לו הסכם עם המכון והם מעבירים לו את המכונית בטסט. יכול להיות שיש מכונים שקופצים על הדבר הזה?

<יצחק בן דוד:>
בהחלט, אדוני. בהחלט.

<היו"ר ניסן סלומינסקי:>
זו שאלה אחת.

שאלה שנייה: אני מניח – אולי אני לא מומחה – שאם אתה שם את הדלק, נקרא לזה, הלא נכון    - - - 

<קריאה:>
תוסף.

<היו"ר ניסן סלומינסקי:>
כן. או לא יודע. או דברים מסוימים או שהוא מזויף או מה, זה גורם ליצירת זיהום אוויר. זאת אומרת שיכול להיות שאתה קונה דלק בתחנות; היום יש הרבה תחנות, נקרא לזה חצי חאפרים, מה שנקרא.

<קריאה:>
פיראטיות.

<היו"ר ניסן סלומינסקי:>
חאפרים או אני לא יודע. יכול להיות שלפעמים יש במגזר הערבי, אולי, שיש פחות ביקורת. אני לא יודע להגיד. אולי בקיבוצים. לא יודע. ויכול להיות שכתוצאה מזה אז אתם גם ממשיכים לבדוק; האיש לא יודע; ממשיכים לבדוק גם את התחנות: מי יוצר? מי המקור? איפה רוכשים כזה דלק מזויף או משהו כזה, שזה גם עבירות מסוגים אחרים? דרך הנושא של הזיהום אתם גם מנסים לעשות את זה?

<יצחק בן דוד:>
אדוני, אנחנו, קודם כל, העסקים הקטנים בתוך מכוני הרישוי זה משהו שאנחנו מודעים לו. יש לנו כלי שהשתמשנו בו בעבר ועכשיו בגלל איזושהי בעיית הסמכה אנחנו עצרנו. אבל ברגע שנקבל את ההסמכה אנחנו נחזור. אבל כן, מצאנו שמי שעושה בדיקת זיהום אוויר במכון רישוי זה מזכירה, שהיא יצאה באותו רגע, עשתה לך את הבדיקה ועברת את הזה.

כן, אנחנו מכירים. ברגע שתסתדר לנו בעיית ההסמכה אנחנו נמשיך ונאכוף את התקנה הזאת במכוני רישוי. ואדוני, מי שהולך לקנות דלק אצל חאפר כזה, שהוא קונה אותו במאוד מאוד זול, צריך לקחת בחשבון שלא רק שהרכב שלו יזהם, הוא גם יכול לפגוע פגיעה הרבה יותר חמורה בזה. אבל זה לא אנחנו - - -

<היו"ר ניסן סלומינסקי:>
לא, אבל אתם מזה אתם לפעמים מנסים להבין ולדווח למי שאמור כן לנסות לבדוק שיש תחנות כאלה שינסו לעשות. כי זה נזקים גדולים מאוד גם לרכב.         

<יצחק בן דוד:>
אדוני, אנחנו מדווחים את זה למינהל הדלק. בעבר עשינו פעילויות משותפות להחרים תחנות דלק כאלה. היינו פשוט באים לתחנות דלק כאלה שהן היו פיראטיות או לא חוקיות – היינו פשוט מחרימים אותן.

<היו"ר ניסן סלומינסקי:>
והיום?

<יצחק בן דוד:>
אבל מינהל הדלק החליט לאכוף את זה בעצמו, אז אנחנו - - -

<היו"ר ניסן סלומינסקי:>
אבל הוא עושה את זה.

<יצחק בן דוד:>
אני מקווה.

<אמיר זלצברג:>
הוא בודק את איכות הדלק באופן מדגמי בתחנות תדלוק. זה מה שהוא.

<דורית ואג:>
אמרת שנהגים נורמטיביים, אתם שולחים אותם פשוט לתקן. איך אתם יודעים שהם תיקנו?

<יצחק בן דוד:>
הם עושים טסט מחדש.

<דורית ואג:>
- - -

<יצחק בן דוד:>
אנחנו מבטלים להם את רישיון הנהיגה, את רישיון הרכב. הם הולכים והם עושים - - -

<נעמה שחל:>
זה נרשם במרשם הרישוי - - -

<היו"ר ניסן סלומינסקי:>
אז אם כבר נכנסנו: תפסתם מישהו, נניח - - - או משהו, שהוא לא יכול - - - או החלטתם שהוא אדם נורמטיבי ושקשה גם להאשים אותו בזיהום. שלחתם אותו עוד פעם למוסך. הוא הלך למוסך, נניח. סידר את זה. עכשיו, כשהוא מקבל את האישור – האישור הזה נמצא אצלו או שהאישור נכנס למערכת?  

<אמיר זלצברג:>
גם וגם.

<יצחק בן דוד:>
גם וגם.

<היו"ר ניסן סלומינסקי:>
ואז, אם אתם תופסים אותו פעם שנייה, אז אם הוא היה בתיקון, אז אתם מבינים שהמוסך בעייתי.

<יצחק בן דוד:>
יכול להיות.

<היו"ר ניסן סלומינסקי:>
כן. אם הוא לא היה בתיקון, אז אתם גם תדעו שהוא לא היה.

<יצחק בן דוד:>
הוא לא יכול. אם הוא לא היה בתיקון אז הרישיון שלו לא בתוקף.

<היו"ר ניסן סלומינסקי:>
למה? אתם שוללים לו את הרישיון?

<קריאה:>
כן. סוגרים לו את הרישיון.

<קריאה:>
- - - סוג של הדמיה לרכב - - -

<יצחק בן דוד:>
מחרימים לו - - - רישיון לרכב.

<נעמה שחל:>
אי שימוש. הוא לא יכול להשתמש ברכב.

<איציק סנדרוסי:>
רישיון רכב זה אי שימוש. אנחנו מבטלים לו את הרישיון.

<היו"ר ניסן סלומינסקי:>
כן, אבל - - - למוסך, אתם נותנים לו הרי אפשרות לנסוע למוסך.

<איציק סנדרוסי:>
24 שעות.

<היו"ר ניסן סלומינסקי:>
24 שעות.

<איציק סנדרוסי:>
כן.

<היו"ר ניסן סלומינסקי:>
ויש לכם את הסמכות לעשות את זה?

<איציק סנדרוסי:>
כן.

<היו"ר ניסן סלומינסקי:>
וואו.

<נעמה שחל:>
חוק אוויר נקי.

<יצחק בן דוד:>
אז מה שקורה, אדוני, כשאנחנו עוצרים רכב בצד הדרך, כל השיקולים האלה נשקלים. לא תמיד אנחנו רושמים קנס. לא תמיד אנחנו נותנים קנס.

<היו"ר ניסן סלומינסקי:>
מה אחוז הבדיקה שאתם מצליחים לבדוק בסך הכול הכולל של הרכבים? באחוזים.

<יצחק בן דוד:>
אנחנו בדקנו עד עכשיו, בשנת 2015, כ-40 אלף כלי רכב. 40% מהם היו לא תקינים.

<אמיר זלצברג:>
מתוך כמעט שלושה מיליון כלי רכב בישראל.

<היו"ר ניסן סלומינסקי:>
וואו. אז כמה אחוז זה?

<אמיר זלצברג:>
יותר מאחוז אחד.

<היו"ר ניסן סלומינסקי:>
אתה אומר שמתוך זה 50% היו - - -

<אמיר זלצברג:>
כן, אבל זה לא מדגם מייצג את כלי הרכב, זה ברור לך. - - - קודם. אנחנו כבר מכירים ויודעים      - - -

<דורית ואג:>
כי הם בודקים רק רכבים ישנים. רכב חדש הם לא יעצרו.

<היו"ר ניסן סלומינסקי:>
לא, ודאי. הם מקפידים יותר במשאיות או באוטובוסים או בכאלה - - -

<איציק סנדרוסי:>
כן. תחבורה ציבורית, אבל לא על רכבים חדשים, כמובן.

<אמיר זלצברג:>
גם אוטובוסים – אנחנו לא עוצרים אוטובוסים בשירות. 

<היו"ר ניסן סלומינסקי:>
לא, אחרי פולקסוואגן צריכים גם לבדוק רכבים חדשים. אבל אני מקווה שאז אתם לא נותנים קנס לאיש, אלא צריכים לתת לחברה.

וכמה סך הכול מהזיהום הכולל שיש, הנושא של המכוניות – כמה אחוז זה תופס? 

<אמיר זלצברג:>
במרכזי הערים, בריכוזי האוכלוסין, זה המקור העיקרי. נקודה.

<היו"ר ניסן סלומינסקי:>
כלומר, לא מפעלים או דברים כאלו?

<דורית ואג:>
במרכז העיר אין מפעלים.

<אמיר זלצברג:>
בתל אביב, בירושלים, בריכוזי האוכלוסין, איפה שגרה מרבית האוכלוסייה, בגוש דן וכדומה, המקור העיקרי לזיהום האוויר הוא - - -

<יצחק בן דוד:>
אדוני, אני גר ביפו, בשדרות ירושלים, ואני פעם בשבוע מנקה את המאוורר מהפיח שמצטבר עליו.

<דורית ואג:>
ופעם בחצי שנה צריך לסייד.

<היו"ר ניסן סלומינסקי:>
תבוא לבית שלי ותעמוד, אתה רואה את גוש דן, אתה רואה שהוא עטוף בענן.

<יצחק בן דוד:>
נכון. נכון, אדוני.

<אמיר זלצברג:>
הענן החום. כן, זה מדד שמורכב מכל מיני מזהמי אוויר - - -

<היו"ר ניסן סלומינסקי:>
אז צריכים שיום בשבוע לפחות לא ייסעו, אז זה קצת ירגיע.

<אמיר זלצברג:>
באמת תחנות הניטור שלנו מראות שבשבת איכות האוויר טובה יותר. חד משמעית.

<היו"ר ניסן סלומינסקי:>
דרך אגב, אתם בודקים גם מוניות?

<קריאה:>
בוודאי.

<היו"ר ניסן סלומינסקי:>
כן? טוב. טוב, נהגי המוניות – בכבוד. 

<אברהם פריד:>
אני מודה לאדוני. האמת היא כששמעתי אותך, התחלת לשאול שאלות, קצת נרגעתי. חשבתי שאתה מבין רק בכספים, אבל אני מבין שאתה מבין גם, הבנתי היום שאתה מבין גם בתחבורה. שאלת שאלות מאוד-מאוד מקצועיות, אבל אנחנו מייצגים, אברהם פריד, מייצג ארגון המוניות – 22 אלף מוניות.

<היו"ר ניסן סלומינסקי:>
יש ארגון אחד?

<אברהם פריד:>
שני ארגונים. אנחנו ביחד. ארגון מוניות השירות וארגון מוניות הספיישלים. במקרה אני בשני התפקידים, אבל לא חשוב. לא זה העניין.

נהג המונית, בניגוד לאחרים, אין לו אבא ואימא, ואין לו קופה מרכזית של מישהו שמשלם את הקנס, במידה והוא מקבל אותו. זאת אומרת, זה מכיסו. נהג המונית עושה כ-100 אלף קילומטר בשנה, וזה מאוד חשוב. הוא יוצא לעבודה והוא צריך להתפרנס. הוא מתדלק כרגיל, על כל המשתמע. יחד עם זאת, יש פה כמה דברים מסוימים שמאוד-מאוד-מאוד היו מציקים. אנחנו בעד ניקיון, ובטח נגד זיהום האוויר, על כל המשתמע. אנחנו בטח לא בתי זיקוק, על כל המשתמע. ויחד עם זאת, החוקים הם כאלה שמכריחים את נהג המונית שאין באפשרותו לא לחדש את רכבו, אלא להגיע עד כמעט שמונה שנים בחיי המונית כדי לחדש. אלה שיש באפשרותם מחדשים עוד לפני כן. וכמובן הזיהום הוא פחות. אבל כאשר הרכב מתבגר, אז כמובן הזיהום גם הולך וגובר, ואין שליטה לאף אחד – גם עם סולר נקי ויש סולר לא נקי. יש זיהום, ובטח לא בחידוש שיש היום ברכבים, על כל המשתמע.

מאוד-מאוד היה חשוב לתת את הדעת בשני דברים, מכאן שתצא איזו קריאה: שמשרד האוצר והמשרד להגנת הסביבה ינחו או ימליצו להוריד - - -

<יהודה מזרחי:>
יעודדו.

<אברהם פריד:>
לעודד את נהגי המוניות לחידוש משק, חידוש, ולהקדים – במקום לחכות שמונה שנים, להקדים בשלוש שנים עד ארבע שנים. והמיסוי הוא למעשה מפריע כאן. המיסוי מפריע. משרד האוצר רוצה מיסוי גם כאשר האוטו בן שבע. וזה בלתי אפשרי. הוא לא יכול, הנהג, לעשות את זה. אז כשהוא מחדש הוא פשוט זורק את האוטו. זה דבר אחד. 

דבר שני: הקטע של הבדיקה. כמו שאמרת, אדוני, ושאלת את זה בידענות: מאיפה הנהג יודע שהאוטו מזהם? הוא יצא לעבודה. אז לכן מאוד-מאוד היה חשוב שכל הבודקים למיניהם, שעושים את עבודתם נאמנה, לאפשר לנהג, בלי, לפני הקנסות ולפני הכול, ללכת לבדיקה, לסדר, להביא אישור – בלי הקנסות ובלי כל העניינים האלה. פשוט מאוד: נהג המונית, עד שהוא מוציא את פרנסתו אז הוא צריך כבר גם לשלם קנס, גם לתקן את האוטו שאין באפשרותו וגם לא להחליף אותו. אז אנא ממך, שימו לב גם לאותם 22 אלף מוניות.

תודה.

<היו"ר ניסן סלומינסקי:>
אני אשאל אולי ככה: כמה אחוז מתוך אלה שאתם בודקים זה אוטובוסים? כמה אחוז זה המשאיות? וכמה אחוז זה המוניות? סתם, שיהיה לנו מושג. כי אם הם אוכלוסיות או סקטורים שמועדים, אז בטח עליהם אתם שמים את עיקר הדגש או לא. אני לא יודע. זה באמת כך?

<איציק סנדרוסי:>
שמי איציק סנדרוסי. אני ממונה זיהום אוויר מתחבורה במשרד להגנת הסביבה.

הדגש בעיקר בבדיקות של הניידות שלנו זה על רכבי דיזל, שהם הרכבים המזהמים. וכמובן שאנחנו לא בודקים לא מוניות ולא רכבים משנת 2011-2010. אנחנו בודקים יחסית ישנים, ומניסיוננו אנחנו יודעים גם מי מזהם, כולל מוניות. אז, לצערי, נהג מונית, ואני יודע שהוא עובד קשה, גם כשמניע את האוטו, תאמין לי שהוא יודע אם הרכב שלו מזהם או לא מזהם, כי הוא יותר בתדירות, יותר במוסכים - - -

<יהודה מזרחי:>
לפעמים זה בגלל איכות הסולר.

<איציק סנדרוסי:>
מה?

<יהודה מזרחי:>
זה בגלל איכות הסולר - - -

<איציק סנדרוסי:>
אז שלא ייסע, יתדלק אצל חאפרים. שיתדלק במקום שמוסדר - - -

<יהודה מזרחי:>
אז אני אראה - - - מוסדות של תחנות רשמיות, וגם שם יש בעיות.

<היו"ר ניסן סלומינסקי:>
אז זהו. אז לכן שאלתי בשאלה הראשונה, כי יש חאפרים.

<יהודה מזרחי:>
איכות הסולר - - -

<איציק סנדרוסי:>
יש המון חאפרים, ושם הם - - -

<יהודה מזרחי:>
מי בודק את איכות הסולר? את זה אני לא מבין.

<אמיר זלצברג:>
אני יכול להתייחס לזה, לכמה דברים שעלו פה. דבר ראשון, את איכות הסולר, מינהל הדלק במשרד התשתיות הלאומיות, האנרגיה והמים בודק. באופן תקופתי הוא מפרסם באתר האינטרנט שלו את התוצאות, כולל תחנות דלק שנכשלו בבדיקות ביחס לתקן ולא נכשלו.

דבר שני, לגבי מוניות: מר אברהם פריד יודע טוב מאוד – אנחנו מסכימים איתו שהיום מקורות ההכנסה של מוניות זה שוק, ענף שמאוד קשה להתפרנס ממנו. אנחנו מנסים גם לעזור בנושא הזה, כי מונית זה תחבורה ציבורית, ואנחנו בעד תחבורה ציבורית, ואפילו מנסים עוד לעודד שימוש במוניות נקיות יותר. אבל הנושא הזה של הקנסות לא יכול לבוא על חשבון זה, ואני אסביר: קודם כל, צריך להבהיר שפה, בצו הזה, לא מוצע להגדיל את הקנס על מוניות, אוטובוסים או כל סקטור אחר. לא מוצע להגדיל. גובה הקנסות נשאר זהה לחלוטין לגובה הקנסות שהיה ערב קודם. מדובר, סך הכול, במעבר מסט של תקנות לפי תקנות למניעת מפגעים לתקנות אוויר נקי. גובה הקנסות לא השתנה.

דבר שני: מונית, בדיוק בגלל מה שנאמר קודם על ידי מר אברהם פריד, שנוסעת 100 אלף קילומטר בשנה; שנוסעת במרכזי הערים; שכל הזמן נוסעת סביב אוכלוסייה – מעלה, מורידה אנשים; שכל הזמן גז-ברקס זה גז-ברקס, בגלל אופי הפעילות שלהם, כפל וכפליים חשוב שהרכב הזה יהיה רכב תקין מבחינת זיהום האוויר. מכיוון שאם הרכב הזה, שנוסע במרכזי הערים, יעשן, זה יהיה עוד יותר בעייתי. זה נכון שצריך לסייע לענף המוניות. אני לא רואה איך אפשר לבוא, בנושא של מוניות מזהמות, ולבוא ולהגיד: הם דווקא לא יקבלו קנס, מכיוון שזה לא סביר. זה בדיוק הפוך.

<היו"ר ניסן סלומינסקי:>
אוטובוסים פחות מזהמים? כלומר, מאחר וזה, בדרך כלל זה חברות גדולות, גדולות מאוד, הן כן מקפידות או שגם שם זה בלגן?

<אמיר זלצברג:>
את האוטובוסים, קודם כל, בהגדרה של מדיניות, אנחנו לא עוצרים אוטובוסים בשירות שיש עליהם נוסעים, שהם תוך כדי קו, אנחנו לא עוצרים אותם לבדיקה בצד הדרך - - -. עכשיו, אנחנו מסדירים את האוטובוסים ברמה אחרת בדרך כלל. יש לנו צווים. הנה, יושבים פה נציגי חברת דן – יודעים, אנחנו מוציאים להם צווים, מוציאים להם הוראות, בודקים אותם באופן שהוא קצת יותר מסודר מאשר להפריע לתנועת כל נוסעי התחבורה הציבורית. אני חושב שאוטובוסים – מעט מאוד נבדקים כך בצד הדרך - - -

<היו"ר ניסן סלומינסקי:>
אבל במוסכים שלהם או בדרכים אתם בודקים את זה.
<אמיר זלצברג:>
כן.

<יצחק בן דוד:>
כן.

<אמיר זלצברג:>
כן.

<יצחק בן דוד:>
אנחנו, בדרך כלל, בודקים אוטובוסים שהם מסיעים ילדים לבתי ספר - - -, ובגלל הרגישות - - -
<אמיר זלצברג:>
אבל כשהילדים לא בפנים.

<יצחק בן דוד:>
כשהילדים לא בפנים, כמובן.

<איציק סנדרוסי:>
כשרשום על זה הסעות ילדים.

<יצחק בן דוד:>
כשהילדים לא בפנים, אותם אנחנו בודקים.

<היו"ר ניסן סלומינסקי:>
כשהמשאיות, בעיקר משאיות כבדות, אתם גם כן?

<אמיר זלצברג:>
בודקים.

<יצחק בן דוד:>
בודקים. כן.

<אמיר זלצברג:>
בודקים. בוודאי. כל רכבי הדיזל. כל מנועי הדיזל.

<היו"ר ניסן סלומינסקי:>
עכשיו, אני מבין מהמדיניות שלכם שאם עצרתם נהג מונית, נניח, ומצאתם שיש לו איזה זיהום, אתם יודעים להגיד אם זו פעם ראשונה או שהוא כבר סדרתי, מה שנקרא?

<יצחק בן דוד:>
המערכת שלנו היא עדיין לא מתוחכמת שאני יודע את זה מיד, אבל אנחנו עובדים על זה. אני מקווה שממש בחודשים הקרובים יהיה לנו קשר ישיר, online, למערכות אצלנו במשרד, ואז אנחנו נוכל לדעת אם זה נהג שהוא רצידיביסט.

<היו"ר ניסן סלומינסקי:>
ואם תדע, ואם זו פעם ראשונה, אז אתם, בדרך כלל, שולחים אותם למוסך. לא ישר.

<יצחק בן דוד:>
לא, לא. לא בהכרח.

<נעמה שחל:>
זה תלוי - - -

<יצחק בן דוד:>
לא בהכרח.

<נעמה שחל:>
תלוי - - -

<יצחק בן דוד:>
תלוי מה רמת הזיהום שלו ואיזה סוג של זיהום. אבל בהחלט, אם אנחנו יודעים שזאת כבר הפעם השנייה שהוא נתפס, אז יש כפל קנס. יש כפל קנס.

<היו"ר ניסן סלומינסקי:>
לא, פעם שנייה זה משהו אחר. אני שואל על הפעם הראשונה.

<יהודה מזרחי:>
סליחה, שמי יהודה מזרחי, חבר הנהלת ארגון המוניות.

האם אי אפשר להתחשב בנהג המונית? האם אי אפשר להתחשב בנהג שעובד, והדלק שהוא מתדלק לא תמיד איכותי בתחנות הרשמיות? ואני אומר את זה עם חשבוניות שיש לי ופסקי דין שמוכיחים שלא תמיד הדלק היה נקי באותה תחנה טובה ורשמית. האם אפשר לנהג הזה להוריד מהכביש, כמו שעושים היום? הורדה מהכביש משמעותה שהוא איבד יום-יומיים עבודה, הלך למוסך, הוציא אלפי שקלים. זה קנס מספיק גדול.

<היו"ר ניסן סלומינסקי:>
תראה, את זה שאלתי מההתחלה. אני אומר שוב: הנושא של דלק, יכול להיות שבסולר זה מצוי יותר, אבל דלק מזויף או מהול, הוא נושא שהוא לא בעייתי רק לזה, הוא בעייתי להמון נושאים אחרים. זה יכול לגרום לנזקים עצומים. חוץ מזה שבדרך כלל שם יש גניבת; איך אומרים, גונבים גם את המס, את המכס, את הכול. ואני לא יודע, זה מגיע בדרכים עקלקלות.

אז הטיפול במקומות האלה, בלי קשר לזיהום, הוא טיפול שנצרך. לכן שאלתי והם אמרו שפעם הם היו שותפים במעקב לתחנות האלה, יחד עם מינהל הדלק וסגירתם - - -

<יצחק בן דוד:>
אנחנו הובלנו, אדוני. אנחנו הובלנו את זה כי זה - - -

<היו"ר ניסן סלומינסקי:>
אתם הובלתם. עכשיו הם הורידו אותם, אבל מינהל הדלק עושה את זה, ולכן זה חשוב מאוד שמינהל הדלק באמת. וההיפך. יכול להיות שנהג מונית שיודע, לא רק שלא ישתף פעולה אלא גם יודיע. כי אם הוא מראש הולך לשם והוא יודע שהדלק מהול - - 

<יהודה מזרחי:>
לא, לא. הוא לא - - -

<היו"ר ניסן סלומינסקי:>
רגע. שנייה.

- - אז מגיע לו עונש. אבל אם הוא לא יודע והוא עושה, והתברר לו שגם יש זיוף, כשהוא נוהג, וגם יש זיהום – חשוב שידווח מאיפה הוא רכש את הדלק כדי שייסגרו גם את הסיפור הזה.

<יהודה מזרחי:>
אדוני היושב ראש, נהג מונית היום שנוסע על מכונית ששווה עשרות אלפי שקלים, אולי גם יותר מ-100 אלף שקל, לא ילך ויתדלק דלק מוזל בשביל שקל.

<היו"ר ניסן סלומינסקי:>
אני מקווה.

<יהודה מזרחי:>
זה לא קורה. זה לא בידיעה.

השאלה שלי היא: הנהג נענש מספיק שהוא יורד מהכביש, נכון? נגיד תפסנו נהג שהאוטו שלו מזהם. אני בעד שיורידו אותו מהכביש. אנחנו לא חולקים. מר אברהם פריד אומר בעד. אבל העניין הוא, העונש שלו זה יום-יומיים במוסך, תיקון התקלה והעלאת הרכב מהכביש. זה תהליך ארוך.

<היו"ר ניסן סלומינסקי:>
אז מה אתה מציע שיהיה?

<יהודה מזרחי:>
זה העונש: להוריד אותו מהכביש, שיתקן את התקלה ויחזור. הוא יעשה אישור, הוא יביא אישור, הוא יעלה חזרה. זה עונש של מספר ימים. זה הרבה כסף.

<היו"ר ניסן סלומינסקי:>
זאת אומרת, במקום קנס.

<יהודה מזרחי:>
כן. כן. וזה נכון לעשות. זה חינוכי.

<אברהם פריד:>
גם זה וגם זה, הוא מקבל למעשה קנס כפול כי - - -. על פי רמת - - - זה כאילו קנס כפול שהוא מקבל במקום אזרח רגיל. זה רכב העבודה שלו.

<איציק סנדרוסי:>
למה? למה? אותו דבר.

<היו"ר ניסן סלומינסקי:>
לא, - - - אזרח רגיל. לא, לא, שתבין, גם אזרח רגיל שמורידים אותו, הוא מפסיד יום עבודה. הוא לא נוסע על הכביש להנאתו סתם. הוא מפסיד יום עבודה. כל אחד מפסיד, רק סוג אחר. נניח, הוא לא הגיע לעבודה באותו היום או שהגיע מאוחר מאוד, אז הוא הפסיד שעות. מורידים לו מהמשכורת במקומות מכובדים - - -

<אברהם פריד:>
פה משביתים לו את כלי העבודה. 

<היו"ר ניסן סלומינסקי:>
בסדר. אין מה לעשות.

<אברהם פריד:>
יש הבדלים. אז אנחנו רק מבקשים התחשבות.

<היו"ר ניסן סלומינסקי:>
הבנתי.

טוב, אז נמצאת כאן המערכת. אתם, איך אומרים, תנסו לשקול גם. כי האמת היא שזה כלי עבודה, אבל גם המשאיות זה כלי עבודה, גם האוטובוסים זה כלי עבודה, ואני מניח שרוב המזהמים מתוך ה-40 אלף נניח זה כאלה שעונים על זה שזה כלי העבודה שלהם. בסדר. שמעתם את הדברים. תראו - - -

<יצחק בן דוד:>
אני רק רוצה להוסיף דבר אחד: אנחנו בודקים אחוז אחד מכלל הרכבים במדינת ישראל. זה לא כמות גדולה כזאת שזה, וזה חלק מהיכולת שלנו - - -

<היו"ר ניסן סלומינסקי:>
לא, אבל זה לא אחוז אחד. זה אחוז אחד מהסך הכול של הכמויות. אבל אם נניח יש x מוניות, מהן אתה בודק הרבה יותר מאחוז אחד. מכלל האוכלוסייה זה כן, כי את האזרחים הרגילים אתה בודק אולי חצי אחוז, ומהמשאיות ומהמוניות אתה מונה נניח אחוז וחצי. זה יותר, בטח. כי זה סביר. כי הם יותר.

<יצחק בן דוד:>
נכון, אבל יש כלי נוסף שלא תיארנו אותו קודם, אבל יש יכולת לערער ויש לנו תובע במשרד שתפקידו לקבל את הערעורים האלה ולקבל בהם החלטות.

אז אם נהג מונית כזה יודע שהוא קיבל דלק מאיזושהי תחנה, רגע לפני שבדקו אותו. הוא קנה באיזושהי תחנת דלק דלק שהוא יודע שהוא פגום או שאני לא יודע מאיפה הוא יודע שהוא פגום, אבל נניח והוא יודע שהוא פגום - - -

<היו"ר ניסן סלומינסקי:>
הוא לא יודע, אבל הוא יותר זול. הוא יותר זול, נגיד. הוא יותר זול מהסביר.
<יצחק בן דוד:>
כן. הוא יודע שהוא פגום. הוא יכול לערער. הוא יכול לכתוב ערעור לתובע הזה והתובע ישקול, ובחלק מהמקרים הוא מקבל. התובעים אצלנו מקבלים את הערעור. 
<היו"ר ניסן סלומינסקי:>
יכול להיות שאם הוא יעזור, אם אותו נהג מונית יעזור לאתר תחנת דלק שמוכרת דלק מזויף, יכול להיות שלא רק שהוא לא יקבל קנס, הוא יקבל איזה פרס קטן. לא, אני לא צוחק. אם יש שיתוף פעולה כזה, זה יכול לעזור. אותו דבר, דרך אגב, אם נהג המונית יצא ממכון רישוי, ואיך אומרים, אחרי שבוע או שבועיים עוצרים אותו על זיהום, אז צריכים לבדוק את מכון הרישוי. יש שם איזה עסקים וכולי.

<יצחק בן דוד:>
בודקים - - -
<היו"ר ניסן סלומינסקי:>
בכל אופן, שיהיה לבכם פתוח גם לפרנסה של עמך ישראל, מה שנקרא, בנושא הזה.

כן, מה רצית?

<יפעת רווה:>
אני אומרת: לקחת את האוטו למוסך זה לא פרס גדול, זה לא כיף, אבל זה גם לא עונש. הרעיון הוא פה לעודד דווקא אנשים שיעשו את זה לפני שעוצרים אותם, ככל שזה נראה לעין. כמובן, בהנחיות כתוב שזה ייראה לעיניים, ומה - - -
<היו"ר ניסן סלומינסקי:>
נהגי מוניות, אני מניח, אם הם בעלי שכל ומאחר וזה כלי עבודה שלהם, אז הם אמורים לתחזק את זה, לשמר את זה, לעשות כל מה שנדרש. הם אמורים. רק מה? תמיד הישראלי, אם הוא יכול לקנות משהו יותר זול, הוא לא עומד בפיתוי. אם הוא יכול לעשות איזו עסקה עם המכון, הוא לא עומד בפיתוי, ואז הוא משלם על זה ביוקר כשתופסים אותו.

<יפעת רווה:>
בדיוק בשביל זה, כדי שייצא הפוך מלא יצא חוטא נשכר; זאת אומרת, מי שכן הולך וכן עושה, הוא יצא נשכר. אחרת, הוא הפסיד יום עבודה ואין לו - - -
<היו"ר ניסן סלומינסקי:>
הבנתי.

עכשיו, דרך אגב, אתם מחייבים את הנוהג ברכב, נכון? את בעל הרכב או את הנוהג ברכב? אני מקווה שלא את הנוסעים. אבל את מי? את מי שנוהג ברכב?
<יצחק בן דוד:>
את הנוהג ברכב.

<היו"ר ניסן סלומינסקי:>
בלי קשר לבעלים.

<נעמה שחל:>
אפשר לעשות הסבה - - -

<היו"ר ניסן סלומינסקי:>
בלי קשר מי זה הבעלים. שהוא ישבור את הראש עם הבעלים – זו הנקודה?

<נעמה שחל:>
אפשר לעשות הסבה של קנס.

<היו"ר ניסן סלומינסקי:>
כן?

<יצחק בן דוד:>
אם בעל הרכב - - 
<יפעת רווה:>
לוקח אחריות.

<יצחק בן דוד:>
- - מבקש להסב את הקנס על שמו, אנחנו מסבים.
<יפעת רווה:>
כן, בתנאי שבעל הרכב לוקח אחריות - - -

<יצחק בן דוד:>
יש לנו פרוצדורה כזאת. זה קורה.
<היו"ר ניסן סלומינסקי:>
כן. כי יש הרבה מקרים שיש נהגים של בוס, נניח - - -

<דורית ואג:>
שהם לא בעלי הרכב.

<היו"ר ניסן סלומינסקי:>
הם לא בעלי הרכב. מסכנים.

<יוסי פרייס:>
אני, למשל, משמש כתובע. שמי יוסי פרייס, מהמשרד להגנת הסביבה, ואני משמש כתובע מוסמך מטעם היועץ המשפטי לממשלה לטיפול בבקשות לביטול מהסוג הזה. לא פעם ולא פעמיים מגיעות בקשות מטעם נהגים שהוטלה עליהם הודעת תשלום קנס, וכמובן שהם צריכים לשכנע אותנו, שמבקשים להסב את הודעת תשלום הקנס על בעל הרכב. למשל: בדוגמה מסוימת, שהנהג נטל את הרכב לתקופה מאוד קצרה והוא בכלל לא בעל הרכב. הוא לא אחראי על התחזוקה שלו. וכמובן שכל מקרה נבדק לגופו. וכשאנחנו מתרשמים שיש הצדקה, ואנחנו עושים את זה – אני לא יכול להגיד בדיוק אחוזים כאן, כי לא באתי עם העניין הזה מוכן – אנחנו בהחלט עושים את הדברים האלה, מסבים את הודעת תשלום הקנס לבעל הרכב. ובעל הרכב יכול להיות אדם פרטי והוא יכול להיות גם תאגיד. יכול להיות, למשל, חברת השכרת רכב, יכול להיות כל מיני מקרים.   

<היו"ר ניסן סלומינסקי:>
בעיקר אם האחריות על התחזוקה זה של. נניח בכנסת, חבר כנסת – הוא נוסע. האחזקה, הטיפול והכול – יש כאן מינהל רכב, ואת כל זה צריך. יתפסו אותו, לא יתנו לו עליו קנס – יטילו את זה על הכנסת.

<אפרת חקאק:>
יש כאן נתונים לגבי הקנסות שהיטלתם?

<איציק סנדרוסי:>
כן. כן.

<יצחק בן דוד:>
בשנת 2013 היו 1,157 דו"חות שרשמנו.

<אפרת חקאק:>
יש לך פירוט - - -?

<היו"ר ניסן סלומינסקי:>
כסף. כמה כסף זה?

<יצחק בן דוד:>
קנסות. 1,157 קנסות, אגב.

<היו"ר ניסן סלומינסקי:>
כן. כמה כסף זה?

<יצחק בן דוד:>
כמה כסף? זה 673 אלף שקל.

<אפרת חקאק:>
יש לך פירוט לפי הסעיפים?

<היו"ר ניסן סלומינסקי:>
זה כל - - -

<יצחק בן דוד:>
יש לי פה לפי. אדוני, אני יכול לתת לך את זה.

<היו"ר ניסן סלומינסקי:>
אני אשמח.

<יצחק בן דוד:>
אנחנו נשלח את זה.

<דורית ואג:>
אין להם מספיק ניידות בשביל לבדוק יותר. הם צריכים שיהיו להם הרבה ניידות בכל הארץ.

כמה ניידות כאלה יש לכם?

<איציק סנדרוסי:>
שמונה.

<יצחק בן דוד:>
שמונה ניידות.

<דורית ואג:>
שמונה?

<היו"ר ניסן סלומינסקי:>
זהו?

<יצחק בן דוד:>
זהו.

<דורית ואג:>
הבנת?

<איציק סנדרוסי:>
לצערי. שמונה ניידות בכל הארץ - - -

<היו"ר ניסן סלומינסקי:>
  עכשיו, הכסף הולך למשרד האוצר, לא אליכם.
<איציק סנדרוסי:>
למשרד האוצר.

<יצחק בן דוד:>
כן.

<נעמה שחל:>
זה לפי הוראות חוק אוויר נקי.

<היו"ר ניסן סלומינסקי:>
אתם כל כך מעטים שאפילו נהגי המוניות לא מכניסים אתכם לרשת דיווח התרעה. עוד לא מכניסים אתכם כי אתם לא. נהג מונית היום מדווח: תשמע, פה יש שוטר, פה יש זה - - -

<דורית ואג:>
ב-Waze אתם נמצאים?

<איציק סנדרוסי:>
ה-Waze יגיד שיש ניידת כיוון שיש לנו שוטרים עם - - -

<דורית ואג:>
לא, ניידת זה לא אותו דבר.

<יצחק בן דוד:>
אומר: שוטר לפניך. 

<איציק סנדרוסי:>
יהיה רשום לך: שוטר לפנייך.

<דורית ואג:>
זה לא - - -

<נעמה שחל:>
אנחנו נשמח אם אגב דיוני התקציב יוקצה תקציב נוסף לצוות האכיפה של המשרד להגנת הסביבה.

<יהודה מזרחי:>
כבוד היושב ראש, אם אפשר רק לציין דבר אחד שבאמת יקל על הפחתת זיהום האוויר ברכב ציבורי: שיהיה אפשר וייתנו מפתחות לעודד החלפת משק, החלפת מוניות. בתום ארבע שנים להוריד את המונית, את המכס שלה לאפס – זה יקל וזה ידרבן. הורדת מוניות מהסקטור הציבורי יוציאו אותן, ועל ידי זה נחדש לחדשות שמזהמות פחות.

<אברהם פריד:>
צריכה לצאת מפה המלצה.

<היו"ר ניסן סלומינסקי:>
זה יפה מאוד. לא בגין זה, אני חושב שבגין עוד הרבה סיבות. אני רק לא יודע, אני לא רוצה להוציא המלצה שאני לא יודע מה המשמעות. צריכים לעשות על זה דיון.

<דורית ואג:>
שהרכבים האלה יעברו לאנשים פרטיים.

<אמיר זלצברג:>
עברה החלטת ממשלה בנושא, אבל היא התייחסה רק למוניות נקיות, למוניות היברידיות, ובאמת דובר שם על ארבע שנים, אבל לצערי, כמו החלטות ממשלה רבות אחרות, אפילו שהיא עברה באוקטובר 2013, היא עוד לא יושמה.

<דורית ואג:>
היא גם לא תיושם. זה דינה של - - -

<אברהם פריד:>
אנחנו הלכנו על זה והסכמנו, נכון או לא?

<יהודה מזרחי:>
כן.

<אברהם פריד:>
רצינו, אבל זה לא עזר.

<היו"ר ניסן סלומינסקי:>
טוב. אוקיי. מה שאמרתם התקבל. אני רק לא רוצה, אלא אם כן יום אחד נעשה באמת דיון לעומק מה המשמעויות מבחינת המדינה, מה זה. אז זה יכול להיות. אז יכול להיות.
<אברהם פריד:>
אז בבקשה.

<היו"ר ניסן סלומינסקי:>
טוב. אז מה אנחנו עושים? צריכים להקריא או שלא?

<אפרת חקאק:>
לא. אנחנו רוצים לעבור על הסעיפים עצמם, לראות מה הוועדה מאשרת. היו שתי הערות: אחת, באמת בהקשר של החשש שהיושב ראש הביע בהתחלה. אני הצעתי להוסיף שאפשר להטיל קנס רק אם הזיהום נראה לעין או לאחר שהאדם הוזהר - - -

<היו"ר ניסן סלומינסקי:>
אז אני הבנתי שפה הם דיברו; זאת אומרת, זה נושא הרי שיכול להוות סלע מחלוקת. נכון? הם יעמדו על הכביש ויצעקו: זה יצעק אני לא רואה וזה. אז אני הבנתי שבמה שהם יודעים שהם לא רואים כמו ה-CO, נניח לא רואים, אז הם לא נותנים בפעם הראשונה. הם שולחים את האיש לתקן. אם הוא מתקן – הכול בסדר.   
לגבי הפליטה שיוצאת: אז אם נכתוב שזה נראה לעין, זה יהיה סיפור. כי הרי כל אחד רואה. בעיקר בבוקר אתה רואה. כל אחד רואה שיוצא משהו משם. עכשיו השאלה: מה?

<יצחק בן דוד:>
- - - בלתי אפשרי לאכיפה.

<היו"ר ניסן סלומינסקי:>
כן. אני אומר: השאלה מה? זה יהיה סיפור.

<יצחק בן דוד:>
זה יהיה בלתי אפשרי - - -

<היו"ר ניסן סלומינסקי:>
זה יהיה קשה מאוד, אלא צריכים רק את הדברים הסביבתיים לדעת. אם הוא מראה שהוא יצא לפני חודשיים מטסט והכול היה אצלו תקין, אז פה יכול להיות שיצטרכו לא לתת עליו קנס אלא ללכת לבדוק את המכון. או הדלק או משהו כזה. זאת אומרת, כאן אני מניח שצריכים להפעיל שיקול דעת מסוים בנושא הזה.

<יצחק בן דוד:>
אנחנו פה מפעילים שיקול דעת. אנחנו מפעילים שיקול דעת.

<איציק סנדרוסי:>
אדוני, אני רוצה רק לחזק משהו: המכשירים בתוך הניידות של בדיקות זיהום האוויר הם בדיוק כמו הבדיקות שאתה עושה בטסט. הכול אחיד וזה אותן בדיקות. כלומר, לא רק על ראייה של עשן, אנחנו גם מוציאים פלט ודו"ח.

<היו"ר ניסן סלומינסקי:>
אוקיי. הבנתי.

<אפרת חקאק:>
ואז אנחנו נשמח אם תוכלו לשלוח לנו את הנהלים שבעצם מתווים את שיקול הדעת כדי שנדע. כי בדרך כלל הוועדה לא אוהבת לאשר צו כשהוועדה לא יודעת בדיוק איך - - -

<נעמה שחל:>
חבל לעכב את אישור הצו עד - - -

<היו"ר ניסן סלומינסקי:>
לא, לא, אני לא אעכב, אבל אני רוצה שתשלחו. כשאומרים שיקול דעת זה הרבה פעמים, לפעמים שכל ישר ולפעמים זה לב רחב, מה שנקרא. זאת אומרת, זה לא רק שכל, אלא גם לפעמים אתה מרגיש שאתה צריך לעשות את זה.
<יצחק בן דוד:>
אדוני, הרבה פעמים הם יותר רחמנים ממה שאני רוצה, אבל - - -

<היו"ר ניסן סלומינסקי:>
לכן גם בדקתי. כי אם הכסף הולך אליכם או למשרד, אז אנחנו בבעיה. כי אז אתם צריכים להביא כמות מסוימת.
<יצחק בן דוד:>
לא, הוא לא הולך אלינו. הוא הולך למשרד האוצר.

<היו"ר ניסן סלומינסקי:>
הייתה תקופה שהדו"חות של השוטרים הלכו למשטרה - - -

<יפעת רווה:>
זה ברשויות המקומיות בדרך כלל, לא - - -

<היו"ר ניסן סלומינסקי:>
או ברשויות המקומיות, ואז, איך אומרים, אין סיכוי. אבל ברגע שזה הולך למשרד האוצר, אז אתה יכול להיות יותר נדיב לפעמים. אבל שוב, לא על חשבון הזיהום.

טוב. איזו עוד הערה?

<אפרת חקאק:>
ההערה השנייה קשורה להוראת המעבר, וכשנקריא את הוראת המעבר נתייחס אליה.

ועוד הערה, סליחה, שראיתי רק הבוקר: אין פה סעיף תחילה. זה היה בכוונה? כי בדרך כלל זה 30 יום. רציתי לדעת אם זה בכוונה.

<נעמה שחל:>
תחילה מיום הפרסום.

<היו"ר ניסן סלומינסקי:>
מיום הפרסום?

<נעמה שחל:>
כן, אבל פה, בגלל שאנחנו - - -

<היו"ר ניסן סלומינסקי:>
אני מקווה שזה לא רטרואקטיבית, מהיום - - -
<יפעת רווה:>
לא, לא, לא, אין דבר כזה.

<נעמה שחל:>
לא, לא - - -

<אפרת חקאק:>
- - -

<היו"ר ניסן סלומינסקי:>
חבר'ה, אני לא מסכים לזה. לכן, אם לא כתבו. יש כאלה שכן מנסים. את לא זוכרת? יש לנו כאלה שמנסים רטרואקטיבית, ואני לא מסכים.

<נעמה שחל:>
אם לא כותבים, אז ברירת המחדל זה מיום הפרסום.

<יפעת רווה:>
אז היו אומרים במפורש - - -

<נעמה שחל:>
- - -

<יפעת רווה:>
בפלילי אין דבר כזה רטרואקטיבית.

<היו"ר ניסן סלומינסקי:>
אני מסכים. אני לא מדבר. אני גם כללית לא כל כך. רק במצבים מאוד-מאוד-מאוד מיוחדים, אבל בדרך כלל לא.

<אפרת חקאק:>
אז אני מציעה להקריא את הצו. 

<יפעת רווה:>
צו סדר הדין הפלילי (עבירות קנס – זיהום אוויר מכלי רכב בדרך), התשע"ה-2015

"בתוקף סמכותי, לפי סעיף 221 לחוק סדר הדין הפלילי [נוסח משולב], התשמ"ב-1982, וסעיף 68 לחוק אוויר נקי, התשס"ח-2008, בהסכמת השר להגנת הסביבה ובאישור ועדת החוקה, חוק ומשפט של הכנסת, אני מצווה לאמור:
הגדרות – 1. בצו זה:

"עבירה חוזרת" – עבירה שנעברה בתוך שנתיים, לאחר שהורשע אדם בעבירה לפי אותו 

סעיף בחיקוק.

"רכב להסעת נוסעים" – אוטובוס או מונית כהגדרתם בפקודת התעבורה, וכן אוטובוס 

זעיר טיולית ורכב להסעת תלמידים כהגדרתם בתקנות התעבורה, התשכ"א-1961.

קביעת עבירות קנס – 2. העבירות על תקנות 2 ו-3 לתקנות אוויר נקי (זיהום אוויר מכלי רכב 
בדרך), התשע"ב-2012 (להלן – התקנות) כמפורט בתוספת, נקבעות בזה עבירות קנס.

סכום הקנס – 3. הקנס לעבירה כאמור בסעיף 2 הוא סכום בשקלים חדשים הנקוב בתוספת לצד 
פרטי העבירה.

ביטול והוראת מעבר – 4. צו סדר הדין הפלילי (עבירות קנס – זיהום אוויר מכלי רכב בדרך), 
התשס"א-2001 – בטל, ואולם הודעות תשלום קנס שניתנו כדין טרם ביטולו של הצו האמור יעמדו 
בתוקפן".  

<היו"ר ניסן סלומינסקי:>
אולי את מתכוונת שנתנו ב-2012 או משהו כזה והאיש עוד לא שילם?
<יפעת רווה:>
אז עלתה הערה מצד הייעוץ המשפטי אם באמת צריך את זה. עכשיו, כיוון שזה דבר שתואם עם המחלקה של נוסח חקיקת משנה – הם נמצאים היום בסיור לכבוד העזיבה של עורכת הדין נורית קורן – אז אנחנו רוצים את הדבר הזה. אם הוועדה תוכל להסמיך אותנו לבדוק את זה.

המטרה שלנו שתהיה רציפות. אז אם הוועדה יכולה לאשר את הצו בכפוף לבדיקה של הדבר הזה אנחנו מאוד נודה, כדי שלא נבקש - - -

<היו"ר ניסן סלומינסקי:>
רגע, רגע, אני רק רוצה להבין: יש שני דברים. את אומרת שתקופה מסוימת לא היו תקנות ואי אפשר היה להטיל קנסות? נכון? 

<נעמה שחל:>
לא, היו התקנות. הצו הקודם – היה צו לפי התקנות הקודמות ולא לפי התקנות החדשות. עכשיו, תתכן פרשנות שאומרת שבגלל שתקנות החליפו תקנות, אז יתכן שגם הצו הקודם נותר בתוקף. אנחנו, בנקודה מסוימת, פשוט הפסקנו להטיל קנסות. אבל מה שאנחנו רוצים בעצם להגיד זה שקנס שניתן לפי הצו הקודם, עדיין נותר בתוקף.

<היו"ר ניסן סלומינסקי:>
אז אני מבין, אבל תני לי רק להבין: התקנות החדשות, כל זמן שלא אישרנו אותן הן לא קיימות, נכון?
<נעמה שחל:>
התקנות תוקנו בשנת 2012 - - -

<דורית ואג:>
- - - עכשיו, עכשיו.

<היו"ר ניסן סלומינסקי:>
כן, אבל כל זמן שהן לא, מה שאנחנו מאשרים עכשיו.
<אפרת חקאק:>
את הצו.

<היו"ר ניסן סלומינסקי:>
את הצו.

<יפעת רווה:>
כן. נכון.

<אפרת חקאק:>
נכון.

<היו"ר ניסן סלומינסקי:>
רגע. יש תקנות חדשות לצו הזה שהן לא תואמות את הצו הקודם?

<נעמה שחל:>
נכון. הצו הקודם בעצם התייחס לסט הקודם של התקנות. הוא הפך את העבירות מהתקנות הקודמות של העבירות - - -

<היו"ר ניסן סלומינסקי:>
הבנתי. אז אם ככה, מהרגע שבוטל הצו הקודם, נכון?

<נעמה שחל:>
לא. אנחנו מבטלים עכשיו את הצו הקודם.

<היו"ר ניסן סלומינסקי:>
עכשיו מבטלים. אז מה ביטלנו? את התקנות.

<נעמה שחל:>
את התקנות הקודמות והחלפנו אותן בתקנות אחרות.

<היו"ר ניסן סלומינסקי:>
בוטלו. כן. 

התקנות החדשות יכולות לפעול עם הצו הזה?

<נעמה שחל:>
אז זו השאלה הפרשנית שאותה אנחנו רוצים בעצם להעלות למחלקת חקיקת משנה. מכיוון שבמהות, העבירות הן אותן עבירות, ולא נוצר מצב - - -
<היו"ר ניסן סלומינסקי:>
בואי נשאל ככה: נתתם אז והאנשים שילמו. עכשיו השאלה זה אם להחזיר להם את הכסף?

<דורית ואג:>
לא. אם מי שלא שילם.

<נעמה שחל:>
לא. השאלה היא עכשיו האם לגבות את זה.

<יפעת רווה:>
- - -

<היו"ר ניסן סלומינסקי:>
מה פירוש? אבל אתם הטלתם אנשים. על אלה שלא שילמו.

<דורית ואג:>
כן.

<יפעת רווה:>
אלה - - -

<היו"ר ניסן סלומינסקי:>
אלה הצדיקים – עליהם אנחנו לא דנים. דנים רק על אלה שלא שילמו.
<יפעת רווה:>
כן, ולא רוצים שהם יצאו נשכרים.

<נעמה שחל:>
חשוב להדגיש פה נקודה במהות: מי שהפר את החוק לפי התקנות הקודמות, גם לפי התקנות הנוכחיות הוא הפר את החוק. זאת אומרת, לא נוצר מצב של הבדל מהותי מבחינה עונשית. את הנקודה הזאת אנחנו רוצים להעלות מול מחלקת חקיקת משנה ולהבהיר ולבחון האם לפי זה נדרשת עדיין הוראת מעבר או שבעצם העיקרון של חוק העונשין שעוסק בעבירה שמחליפה עבירה, חיקוק שמחליף חיקוק – האם הוא חל כאן? זאת אומרת, זו שאלה של טכניקה חקיקתית והאם זה נדרש.
<היו"ר ניסן סלומינסקי:>
אוקיי. אתם תעשו את הבדיקה, אבל שוב, בקשה שלי: שתגידו שאני לא מוכן למשהו רטרואקטיבי - - -

<יפעת רווה:>
לא, לא, זה אנחנו לא רוצים גם. גם אנחנו לא היינו - - -

<נעמה שחל:>
לא - - -

<היו"ר ניסן סלומינסקי:>
רגע. הבנתי.

אז לכן אני אומר: בהנחה זו תעשו את הבדיקות. ואם - - - שזה חל – בסדר, מבחינתי.

<יפעת רווה:>
בסדר. המטרה היא אותה מטרה. זה רק השאלה, אולי טכנית: האם צריך לכתוב את זה או לא.

<נעמה שחל:>
אבל אנחנו בעצם מבקשים מהוועדה לאשר את התקנות - - -

<דורית ואג:>
הוועדה תאשר, אבל את הודעת הקישור אני אוציא לכם אחרי שתודיעו - - -

<אפרת חקאק:>
רק אחרי שהם יסדירו את העניין.

<נעמה שחל:>
אחרי שתתקבל תשובה.

<דורית ואג:>
בדיוק.

<נעמה שחל:>
אין בעיה.

<אפרת חקאק:>
אני באמת סבורה שלא צריך את הוראת המעבר. זו לא הוראת מעבר שאנחנו בדרך כלל - - - רגילים אליה - - -

<יפעת רווה:>
בסדר. אבל פשוט בגלל שזה נעשה אז, בזמנו, על ידי המחלקה הזאת, אז אנחנו רוצים לוודא איתם שאנחנו לא מפספסים משהו. זה הכול - - -

<היו"ר ניסן סלומינסקי:>
טוב. בסדר.

והתחילה זה מיום הפרסום?

<אפרת חקאק:>
זה מיום הפרסום? עורכת הדין יפעת רווה, זה היה בכוונה, נכון?

<יפעת רווה:>
כן, כן, כן, כן. אסור שיהיה רטרואקטיבי. זה יכול להיות מיום הפרסום.

<אפרת חקאק:>
אוקיי.

עכשיו, במקום לקרוא את הטבלה - - -

<היו"ר ניסן סלומינסקי:>
לא צריכים את זה. אנחנו מצמידים את זה. כן.

<אפרת חקאק:>
אנחנו בדרך כלל קוראים את העבירות, את הסעיפים.

<היו"ר ניסן סלומינסקי:>
כן?

<דורית ואג:>
לא - - -

<אפרת חקאק:>
כן.

<היו"ר ניסן סלומינסקי:>
בצו? בדרך כלל, לא.

<אפרת חקאק:>
בצווים. רק כדי שהוועדה תדע על מה מדובר.
<היו"ר ניסן סלומינסקי:>
אז הוועדה יודעת. 

<אפרת חקאק:>
הוועדה יודעת. יש את הטבלה.

<יפעת רווה:>
צו סדר הדין הפלילי (ברירת משפט – זיהום אוויר מכלי רכב בדרך), התשע"ו-2015

"בתוקף סמכותי לפי סעיף 228(א) לחוק סדר הדין הפלילי [נוסח משולב], התשמ"ב-1982, ובאישור 
ועדת החוקה, חוק ומשפט של הכנסת, אני מצווה לאמור:

קביעת עבירות של ברירת משפט – 1. עבירה שנקבעה עבירת קנס בצו סדר הדין הפלילי (עבירות 
קנס – זיהום אוויר מכלי רכב בדרך), התשע"ו-2015, נקבעת בזה עבירה של ברירת משפט. 

ביטול – 2. צו סדר הדין הפלילי (ברירת משפט – זיהום אוויר מכלי רכב בדרך), התשס"א-2001 – 
בטל.
תחילה – 3. תחילתו של צו זה ביום תחילתו של צו סדר הדין הפלילי (עבירות קנס – זיהום אוויר 
מכלי רכב בדרך), התשע"ו-2015".
<היו"ר ניסן סלומינסקי:>
טוב. אוקיי.
אז אני צריך לאשר את שני הצווים. מי בעד לאשר את שני הצווים, ירים את ידו.

הצבעה
בעד – פה אחד
נגד – אין
נמנעים – אין
צו סדר הדין הפלילי (עבירות קנס – זיהום אוויר מכלי רכב בדרך), התשע"ו-2015, וצו סדר הדין הפלילי (ברירת משפט – זיהום אוויר מכלי רכב בדרך), התשע"ו-2015, נתקבלו.
<היו"ר ניסן סלומינסקי:>
אושר פה אחד.

רבותיי, שיהיה לכם בהצלחה. שלנהגי המוניות, שלכם, יהיה בהצלחה.

הישיבה נעולה.

<הישיבה ננעלה בשעה 12:51.>

